Huvi Venemaal toimuva jalgpalli MM-i vastu on Eestis kõrge. Vaatajarekordid on teinud nii ETV+ kui ERR-i spordiportaal.

Kantar Emori Teleauditooriumi Mõõdikuuringu andmetel vaatas ERR-i telekanalite vahendusel perioodil 14.-28. juuni jalgpalli MM-i alagrupimängude otseülekandeid 15 minutit või rohkem 57,5% nelja-aastastest ja vanematest Eesti elanikest ehk 697 000 inimest. Eestlaste hulgas oli ERR-i telekanalitelt alagrupimängude vaatajaid 62,9%, muust rahvusest inimeste hulgast 45,4%.

Kõige suurema auditooriumiga alagrupimäng oli Venemaa-Egiptus, mida ETV2 ja ETV+ peale kokku vaatas vähemalt 15 minutit 228 000 inimest. Sellele järgnesid Argentina-Horvaatia kohtumine 220 000 vaatajaga ning Venemaa-Uruguay vaheline matš kokku 212 000 vaatajaga.

Venekeelse ETV+ kanali vaadatuim jalgpalli otseülekanne oli 19. juuni mäng Venemaa-Egiptuse vahel keskmiselt 50 000 vaatajaga, mis on ühtlasi ka ETV+-i läbi aegade vaadatuim saade.

ERR-i kolme telekanali tipphetked jalgpalli MM-i alagrupifaasis olid ETV-s Jaapan-Senegal mängul, mida jälgis tipphetkel korraga 135 000 vaatajat, ETV2-s Argentina-Horvaatia mängul, tipphetkel korraga 154 000 vaatajat ning ETV+ kanalil Lõuna-Korea-Saksamaa mängul, mida tipphetkel jälgis otsepildis teleri vahendusel korraga üle 80 000 vaataja.

14.-28. juunil külastas ERR-i veebilehti ligi 650 000 unikaalset kasutajat nädalas. ERR-i spordiportaalis sport.err.ee oli juunikuu viimasel nädalal üle 82 000 unikaalse lugeja.